<classify> SPIKA wa Bunge, Job Ndugai anatafakari hatua za kinidhamu za kumchukulia Mbunge wa Kilombero, Peter Lijualikali Chadema kwa kudaiwa kutoa tuhuma zenye kejeli na dharau kwa Spika na Ofi si ya Bunge.Taarifa iliyotolewa na Kitengo cha Mawasiliano na Uhusiano wa Kimataifa cha Bunge mjini hapa jana, ilisema Lijualikali pichani alitoa maneno hayo katika mkutano wake na waandishi wa habari Machi 17, mwaka huu.Kwa mujibu wa taarifa hiyo, Bunge limepokea kwa masikitiko makubwa maelezo hayo ya Lijualikali, yaliyosheheni tuhuma hizo za kejeli na dharau dhidi ya Spika Ndugai na ofisi ya Bunge.Mkutano wa Lijualikali,vyombo vya habari Ingawa taarifa hiyo ya Bunge haikueleza ni maelezo gani yaliyotolewa na Mbunge Lijualikali dhidi ya Spika na Ofisi ya Bunge, lakini katika mkutano wake na waandishi wa habari siku hiyo, Lijualikali alizungumzia uamuzi wa Spika wa kutangaza kupoteza sifa za ubunge kwa Mbunge wa Arumeru Mashariki, Joshua Nassari Chadema.Katika maelezo yake, Lijualikali alisema Spika alikuwa na taarifa za Nassari na kwamba kauli yake kwa umma kuwa hakuwa na taarifa zozote za Nassari ni ya uongo. Mbali ya tuhuma hizo, Lijualikali alikwenda mbali zaidi na kusema kuwa ofisi ya Spika inalegalega, haitendi haki kwa wabunge wa upinzani na pia inatumika katika kufanya njama za kuwahujumu wabunge wa kambi ya upinzani.Spika anasema hana taarifa juu ya Nassari kuwa nje ya Bunge kwa kipindi alichokisema, huu ni uongo, na hata kuhusu barua ya Nassari kwake, Spika anasema haina signature saini, hivi nataka kuuliza...barua ikiwa na Headed Paper inahitaji signature, inahitaji mhuri? alihoji Lijualikali katika mkutano wake huo na waandishi wa habari.Katika kujenga hoja yake kuwa Spika Ndugai hatendi haki kwa wabunge wa upinzani, Lijualikali alitoa mfano kuwa wakati alipokuwa jela kwa miezi mitatu katika Gereza la Ukonga jijini Dar es Salaam kwa uchochezi, katika kipindi chote hicho Ndugai hakuwahi kumtumia salamu zozote wala kuuliza kuhusu jambo lolote linalomhusu, hatua ambayo pia alisema hakuichukua wakati Mbunge wa Mbeya Mjini, Joseph Mbilinyi Sugu alipokuwa jela kwa kosa kama hilo.Uamuzi wa Spika Mwisho wa wiki iliyopita, Spika Ndugai alitangaza Nassari kupoteza sifa ya kuwa mbunge kutokana na kutohudhuria mikutano mitatu ya Bunge mfululizo. Kutokana na hatua hiyo, Spika alimwandikia barua Mwenyekiti wa Tume ya Taifa ya Uchaguzi NEC, Jaji Semistocles Kaijage kumwarifu kuwa Jimbo la Arumeru Mashariki lipo wazi.Alisema Nassari amepoteza ubunge kutokana na kutohudhuria mikutano mitatu ya Bunge, ambayo ni Mkutano wa 12 ulioanza Septemba 4 hadi Septemba 14, mwaka jana, Mkutano wa 13 wa Novemba 6 hadi Novemba 16, mwaka jana na Mkutano wa 14 uliofanyika Januari 29 hadi Februari 9, mwaka huu.Uamuzi wa Spika ulizingatia masharti ya Katiba ya Jamhuri ya Muungano wa Tanzania Ibara ya 71 1 C. Ibara hiyo inaeleza kuwa Mbunge atakoma kuwa mbunge na ataacha kiti chake katika Bunge, ikiwa atakosa kuhudhuria vikao vya mikutano mitatu ya Bunge mfululizo bila ruhusa ya Spika.  <topic>: kitaifa 